Wêreldrugby wysig skrumreël | Netwerk24
Deur Stephen Nell 17 Julie 2019 14:42
Die posisionering van die haker (in wit) se kop op 'n teenstander se skouer is nou onwettig by die skrums. Foto: Wêreldrugby
Wêreldrugby het in die naam van spelerwelsyn die skrumreël effens aangepas.
Kortom mag voorryspelers nie meer hul kop bo-op teenstanders se skouers plaas tussen die skeidsregter se roepe van "bind" en "set" voor die inslaan nie.
Die reëlwysiging volg op navorsing deur die Nieu-Seelandse en Engelse Rugbyunies, Premiership Rugby en die Rugbyspelersvereniging, wat daarop gedui het dat die reël in sy huidige vorm 'n swaar impak op spelers se ruggrate kan hê.
"Hierdie klein maar belangrike aanpassing van die skrumreël spruit uit baie navorsing en kan op alle vlakke groot voordele inhou vir die welsyn van voorryspelers," het Wêreldrugby se voorsitter, Bill Beaumont, in 'n nuusverklaring gesê.